મિશન 2019 : આ 5 મુખ્યમંત્રી નક્કી કરશે મોદી સરકારનું ભવિષ્ય | These 5 Cm Will Have To Play Key Role For Bjp In 2019 Loksabha Election - India News | I Am Gujarat
Gujarati News India મિશન 2019 : આ 5 મુખ્યમંત્રી નક્કી કરશે મોદી સરકારનું ભવિષ્ય
મિશન 2019 : આ 5 મુખ્યમંત્રી નક્કી કરશે મોદી સરકારનું ભવિષ્ય
Updated: Aug 28, 2018 19:57 pm IST
1/6આ 5 રાજ્યો પર ટકેલી છે મોદી સરકારની આશા
વડાપ્રધાન નરેન્દ્ર મોદી અને ભાજપ અઘ્યક્ષ અમિત શાહ આજે દિલ્હીમાં 15 ભાજપ શાસિત રાજ્યોના મુખ્યમંત્રીઓ સાથે 'મિશન 2019' માટે મંથન કરી રહ્યાં છે. 2014ની લોકસભા ચૂંટણીમાં ભાજપની ઐતિહાસિક જીતમાં દેશના પાંચ રાજ્યોની મહત્વની ભૂમિકા રહી હતી. વર્તમાન સમયમાં આ પાંચ રાજ્યોમાં ભાજપની સરકાર છે. ભાજપ શાસિત આ રાજ્યોમાં કુલ 208 લોકસભા સીટો છે. 2014માં NDAને આમાંથી 193 સીટો મળી હતી જેમાંથી ભાજપને 172 અને સહયોગી પાર્ટીઓને 21 સીટ પર વિજય મળ્યો હતો. આવામાં 2019માં મોદીની સત્તામાં ફરીવાર વાપસીનો સંપૂર્ણ દારોમદાર આ પાંચ રાજ્યોના મુખ્યમંત્રીઓ પર છે.
2/6ઉત્તર પ્રદેશમાં યોગી પર વિશ્વાસ
નરેન્દ્ર મોદીનો સઘળો આધાર ઉત્તર પ્રદેશ પર ટકેલો છે. યૂપીની સત્તા પર અત્યારે યોગી આદિત્યનાથ બેઠાં છે. ગત લોકસભા ચૂંટણીમાં ભાજપ અહીં 80માંથી 71 સીટો જીતવામાં સફળ રહી હતી. આ ઉપરાંત બે સીટ સહયોગી પાર્ટીઓને મળી હતી. આ રીતે NDAને કુલ 73 સીટો પર જીત મળી હતી. આ ઉપરાંત 2017માં થયેલી વિધાનસભા ચૂંટણીમાં ભાજપ ઐતિહાસિક જીત મેળવી સત્તા પર વિરાજમાન થઈ હતી.
પરંતુ આ વખતે સપા-બસપા એકબીજાની નજીક આવવાને લીધે ભાજપનું સમીકરણ બગડતું દેખાઈ રહ્યું છે. 2014 બાદ ત્રણ લોકસભા સીટો પર પેટા ચૂંટણી થઈ અને આ ત્રણેય સીટો ભાજપે ગુમાવી છે. આવામાં વર્તમાન સમયમાં ભાજપ પાસે 68 સીટો બચી છે. પાર્ટી માટે 2014 જેવા પરિણામોનું પુનરાવર્તન કરવું સરળ નહીં રહે.
3/6મધ્ય પ્રદેશમાં શિવરાજ સિંહ ચૌહાણ પર દાવ
મધ્યપ્રદેશમાં છેલ્લા 13 વર્ષથી શિવરાજ સિંહ ચૌહાણની સત્તા છે, જ્યારે ભાજપ 15 વર્ષથી સત્તામાં છે. 2014ના લોકસભા ઈલેક્શનમાં ભાજપ 27માંથી 24 સીટો જીતવામાં સફળ રહી હતી. જોકે, બાદમાં થયેલી પેટા ચૂંટણીમાં પાર્ટીએ રતલામ-ઝાબુઆ સીટો પર હારનો સામનો કરવો પડ્યો હતો. આમ, પાર્ટી પાસે હાલ 26 સીટો છે. 2019માં PM મોદીની સત્તા પર સવાર થવાની આશાઓમાં મધ્યપ્રદેશનું પણ નામ આવે છે. શિવરાજ સિંહ વિરુદ્ધ જે રીતે સત્તા વિરોધી લહેર દેખાઈ રહી છે તે જોતા લોકસભા ચૂંટણી પહેલા થનારી વિધાનસભા ચૂંટણીથી રાજ્યનો મિજાજ દેખાઈ આવશે. જોકે, રાજ્યમાં થયેલી પેટા ચૂંટણીના પરિણામોને જોઈએ તો અહીં પણ અગાઉની જીતનું પૂનરાવર્તન કરવું ભાજપ માટે સરળ રહેશે નહીં.
4/6રાજસ્થાન : રાજેના રાજમાં ઈતિહાસનું પુનરાવર્તન થશે?
2014ની લોકસભા ચૂંટણીમાં નરેન્દ્ર મોદીને સત્તાના સિંહાસન સુધી પહોંચાડવામાં રાજસ્થાનની ભૂમિકા ઘણી મહત્વની રહી હતી. રાજ્યમાં કુલ 25 લોકસભા સીટો છે જેમાં તમામ સીટો પર ભાજપનો વિજય થયો હતો. જોકે, બાદમાં અજમેર અને અલવર લોકસભા સીટો પર થયેલી પેટા ચૂંટણીમાં ભાજપને કૉંગ્રેસે હરાવી. આ રીતે હાલ ભાજપ પાસે 23 સીટો બચી છે.
રાજસ્થાનમાં વસુંધરા રાજે મુખ્યમંત્રી છે, આવામાં જીતની પુનરાવર્તન કરવાની સઘળી જવાબદારી તેમના પર ટકેલી છે. અહીં પણ લોકસભાની પહેલા વિધાનસભાની ચૂંટણી થવાની છે અને તેના પરિણામથી મોદી સરકારની દિશા અને દશા નક્કી થશે. અહીંયા પણ 2014ના પરિણામોને રિપીટ કરવા ભાજપ માટે લોઢાના ચણા ચાવવા જેવું કામ રહેશે.
5/6ગુજરાત : રૂપાણી બચાવી શકશે ભાજપનો ગઢ?
ગુજરાત ભાજપનો સૌથી મજબૂત ગઢ માનવામાં આવે છે. અહીં છેલ્લા બે દાયકાથી ભાજપનું શાસન છે. 2014ની લોકસભા ચૂંટણીમાં ભાજપે વિપક્ષનો સફાયો કરતા રાજ્યની તમામ 26 સીટો પર જીત મેળવી હતી.
જ્યારથી મોદી ગુજરાત છોડી કેન્દ્રમાં આવ્યા છે ત્યારથી અહીં ભાજપની પકડ ધીમે-ધીમે નબળી પડી રહી છે. આને કારણે જ ભાજપ છેલ્લા બે દાયકામાં પ્રથમ વખત વિધાનસભા ચૂંટણીમાં 100 સીટોથી નીચે આવી ગઈ છે. જ્યારે કોંગ્રેસનો ગ્રાફ મોટો થયો છે. ગુજરાતમાં હાલ વિજય રૂપાણી મુખ્યમંત્રી પદે છે, પણ મોદી જેવા અંદાજ-મિજાજ ન હોવાને લીધે અહીં પણ ભાજપની રાહ પડકારજનક લાગી રહી છે.
6/6મહારાષ્ટ્ર : ફડણવીસની અગ્નિપરીક્ષા
2019ની ચૂંટણીમાં મોદી સરકારના ભવિષ્યને બચાવવામાં મહારાષ્ટ્રની ભૂમિકા પણ ઘણી મોટી રહેશે. અહીં કુલ 48 લોકસભા સીટો છે. 2014માં ભાજપે અહીં 23 અને તેની સહયોગી શિવસેના 18 સીટો જીતવામાં સફળ રહી હતી. કોંગ્રેસ 2 અને NPA માત્ર 4 સીટો પર જ સમેટાઈ ગઈ હતી. જોકે, ભાજપના ગોંદીયા લોકસભાના સાંસદે પાર્ટી છોડ્યા બાદ NCPએ જીત મેળવી હતી. આ રીતે ભાજપ પાસે અહીં 22 સીટો બચી છે.
લોકસભા ચૂંટણીના થોડા મહિના બાદ થયેલી વિધાનસભા ચૂંટણીમાં ભાજપ શિવસેનાથી અલગ થઈને લડી અને સૌથી મોટી પાર્ટી બનીને ઊભરી. જોકે, બાદમાં ભાજપે શિવસેનાની સાથે મળી સત્તા બનાવી અને દેવેન્દ્ર ફડણવીસ મુખ્યમંત્રી બન્યા. પણ છેલ્લા ચાર વર્ષોમાં જે રીતે મરાઠા અને દલિત આંદોલનો થયા છે તેનાથી ભાજપની ઊંઘ હરામ થઈ ગઈ છે. એટલું જ નહીં ભાજપ અને શિવસેનાના સંબંધો પણ મતભેદ ભર્યા રહ્યાં છે. 2019માં બંને પાર્ટીઓ અલગ-અલગ ચૂંટણી લડવાનો સંકેત આપી ચૂકી છે. જ્યારે કોંગ્રેસ અને એનસીપી સાથે મળીને ચૂંટણી લડવાની વાત કરી ચૂકી છે. આવામાં 2014ના લોકસભા ઈલેક્શનના પરિણામોનું પુનરાવર્તન કરવું ભાજપ માટે સૌથી મોટો પડકાર છે.